
Betegtájékoztató: Információk a felhasználó számára
Suppositorium theophyllini 20 mg FoNo VIII. Parma

Suppositorium theophyllini 30 mg FoNo VIII. Parma

teofillin

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek/Ön gyermekének írta fel. Ne adja át a készítményt másnak, mert számára ártalmas lehet még abban az esetben is, ha betegsége tünetei az Önéhez hasonlóak.
· Ha Önnél/az Ön gyermekénél bármilyen mellékhatás jelentkezik, tájékoztassa kezelőorvosát vagy gyógyszerészét.
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1.
Milyen típusú gyógyszer a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma és milyen betegségek esetén alkalmazható?

2.
Tudnivalók a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma alkalmazása előtt

3.
Hogyan kell alkalmazni a Suppositorium theophyllini 20 mg FoNo VIII. Parma-t és a Suppositorium theophyllini 30 mg FoNo VIII. Parma-t?

4.
Lehetséges mellékhatások

5. Hogyan kell a Suppositorium theophyllini 20 mg FoNo VIII. Parma-t és a Suppositorium theophyllini 30 mg FoNo VIII. Parma-t tárolni?
6. A csomagolás tartalma és egyéb információk
1.
Milyen típusú gyógyszer a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma és milyen betegségek esetén alkalmazható?

A Suppositorium theophyllini FoNo VIII. Parma 20 mg és 30 mg készítmények hatóanyaga hörgőtágító, ezért a tüdőasztma (asthma bronchiale) és hörgőgörccsel járó hörghurut (bronchitis spastica) kiegészítő kezelésére adható gyermekek részére. Csökkenti a hízósejtekből a hörgőgörcsöt okozó anyagok felszabadulását és a légzésre stimuláló hatást fejt ki. Csökkenti a perifériás erek ellenállását, javítja a szívizom működését, fokozza a vizelet elválasztást.
A 20 mg-os végbélkúp 3 hónapos kor feletti csecsemőknek ajánlott.

A 30 mg-os végbélkúp 6 hónapos kor feletti csecsemőknek ajánlott.
2.
Tudnivalók a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma alkalmazása előtt
Ne alkalmazza a Suppositorium theophyllini 20 mg vagy 30 mg FoNo VIII. Parma‑t:

· ha Ön vagy gyermeke allergiás a teofillinre vagy egyéb xantin‑származékokra vagy a gyógyszer (6. pontban felsorolt) egyéb összetevőjére, 

· friss szívinfarktus esetén, 

· szapora szívműködéssel járó ritmuszavar esetén,

· ha gyermeke 3 hónapos életkor alatti 
· ha gyermeke 6 hónapos életkor alatti, akkor a Suppositorium theophyllini 30 mg FoNo VIII. Parma‑t nem kaphatja. 3 és 6 hónapos közötti gyermekek esetében csak a Suppositorium theophyllini 20 mg FoNo VIII. Parma alkalmazható.
Figyelmeztetések és óvintézkedések

Suppositorium theophyllini 20 mg vagy 30 mg FoNo VIII. Parma fokozott óvatossággal alkalmazható:
· a szív kóros elváltozása, ill. működése
· a pajzsmirigy túlműködése
· epilepszia esetén.

Ezekben az esetekben kérje ki kezelőorvosa tanácsát a készítmény alkalmazásával kapcsolatban.

Gyermekek
Gyermekek esetében a Suppositorium theophyllini 20 mg FoNo VIII. Parma 3 hónapos kor felett, a Suppositorium theophyllini 30 mg FoNo VIII. Parma 6 hónapos életkor felett alkalmazható. 
Egyéb gyógyszerek és a Suppositorium theophyllini 20 mg vagy 30 mg FoNo VIII. Parma
Feltétlenül tájékoztassa kezelőorvosát vagy gyógyszerészét az Ön vagy gyermeke jelenleg vagy nemrégiben alkalmazott egyéb gyógyszereiről, beleértve a vény nélkül kapható készítményeket is. 

Más gyógyszerekkel egyidejűleg történő alkalmazása előtt kérje ki az Ön vagy gyermeke kezelőorvosának a véleményét, mivel:

· furoszemiddel, béta-adrenerg blokkolókkal, koffeinnel együtt adva egymás hatását fokozzák,
· a teofillin hatását fokozó gyógyszerkölcsönhatások emelik a teofillin szérumszintjét, vagy farmakológiai hatását, ezért a teofillin dózisának csökkentésére van szükség; CYP-enzimgátlók: (cimetidin, ranitidin), makrolid antibiotikumok (klaritromicin), egyes antidepresszánsok (például fluvoxamin), flukonazol, linkomicin, egyes fluorokinolonok (ciprofloxacin), egyes szívritmuszavar megszüntetésére használatos szerek (mexiletin, propafenon), beta-blokkolók (propanolol), kalcium-antagonisták (például diltiazem, verapamil), allopurinol, bizonyos típusú influenza védőoltások, BCG oltás, α-interferon, diszulfiram, metotrexat, ß-szimpatomimetikum: izoprenalin, furosemid (mind a teofillin farmakológiai hatása, mind a furosemid vízhajtó hatása fokozódik),
· az efedrin a teofillin fő- és mellékhatásait fokozza,a teofillin fokozza a szimpatomimetikumok (efedrin), a digitálisz és a szájon át adott antikoagulánsok, egyes xantin-származékok hatását,
· más xantin‑származékokkal együtt adva a toxikus hatás összeadódik,

· a teofillin hatását csökkentő gyógyszerkölcsönhatások fokozzák a teofillin metabolizmusát ezért a megfelelő klinikai hatásosság eléréséhez a teofillin dózisának emelésére van szükség; enzim aktivitást fokozó: barbiturátok (például fenobarbitál), karbamazepin, fenitonin, rifampicin, szulfinpirazon,
· a teofillin csökkenti az alábbi gyógyszerek hatását: fenitoin, lítium, egyes, izomrelaxánsok

· gyermekek esetében a teofillin és eritromicin együttadása nem javasolt. 

A kezelés megkezdése előtt tájékoztassa kezelőorvosát arról, hogy Ön vagy gyermeke milyen egyéb gyógyszert kap, mert a teofillin és más gyógyszer egyidejű szedése során a gyógyszerek hatása módosulhat.

A Suppositorium theophyllini 20 mg vagy 30 mg bevétele étellel és/vagy itallal és/vagy alkohollal

Nincs adat.

Terhesség, szoptatás és termékenység
Nem értelmezhető. A készítmény gyermekek kezelésére szolgál.
(Terhesség és szoptatás alatt történő alkalmazása nem jellemző. A teofillin átjut a placentán és kiválasztódik az anyatejbe.) 

A készítmény hatásai a gépjárművezetéshez és a gépek kezeléséhez szükséges képességekre

Nem értelmezhető. A készítmény gyermekek kezelésére szolgál.
3.
Hogyan kell alkalmazni a Suppositorium theophyllini 20 mg FoNo VIII. Parma-t és a Suppositorium theophyllini 30 mg FoNo VIII. Parma-t?

A gyógyszert mindig az Ön vagy gyermeke kezelőorvosa, vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Ha az orvos másképp nem rendeli a szokásos adagja: naponta 2-3-szor 1 kúp, melyet a végbélbe kell helyezni. 

Gyermekgyógyszer!
Erős hatású szert tartalmaz.
Ha az előírtnál több Suppositorium theophyllini 20 mg foNo VIII. Parma-t vagy Suppositorium theophyllini 30 mg foNo VIII. Parma-t alkalmazott

Túladagolás esetén kamrai eredetű ritmuszavar, görcsroham (gyermekeknél a túladagolás első jele lehet), szívmegállás léphet fel. A mellékhatások általában a terápiás szérumkoncentráció (20 mg/l) túllépésekor jelentkeznek. 40 μg/ml teofillin szérumkoncentráció komához vezethet. Túladagolás esetén forduljon kezelőorvosához.
Ha elfelejtette alkalmazni a Suppositorium theophyllini 20 mg foNo VIII. Parma-t vagy a Suppositorium theophyllini 30 mg foNo VIII. Parma–t:

Amint eszébe jut, pótolja azt mielőbb, de soha ne alkalmazzon kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, melyek azonban nem mindenkinél jelentkeznek.

A készítmény alkalmazása során nyugtalanság, álmatlanság, fejfájás, izgatottság, végtagremegés, vérnyomás csökkenés, tudatzavar, légzési zavarok, szapora légzés (hyperventilláció), amit légzésdepresszió követ, rendszertelen vagy szapora szívverés, szívdobogás érzés (palpitáció), szapora pulzus, magas láz, gyomor‑/bélpanaszok, hányinger, hányás, hasi fájdalom, hasmenés, fokozott vizeletürítés, a szérum elektrolitok szintjének változása (beleértve a káliumszint csökkenését, a kalcium- és kreatininszint emelkedését, továbbá a vércukorszint valamint az urátszint emelkedését) jelentkezhet.
Toxikus tünetek: szívritmuszavar, görcsroham (gyermekek esetében a túladagolásnak első jele is lehet). A mellékhatások általában a terápiás vérszint túllépésekor (20 μg/ml) jelentkeznek.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Suppositorium theophyllini 20 mg FoNo VIII. Parma-t és a Suppositorium theophyllini 30 mg FoNo VIII. Parma-t tárolni
Legfeljebb 25 °C-on tárolandó. 
A gyógyszer gyermekektől elzárva tartandó!

A dobozon és a fóliacsomagoláson feltüntetett lejárati idő (Felhasználható:) után ne alkalmazza ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma?

· A készítmény hatóanyaga: 1 végbélkúp 20 mg, illetve 30 mg teofillint tartalmaz. 

· Egyéb összetevők: szilárd zsír, poliszorbát 20.
Milyen a Suppositorium theophyllini 20 mg FoNo VIII. Parma és a Suppositorium theophyllini 30 mg FoNo VIII. Parma készítmény külleme és mit tartalmaz a csomagolás?
Végbélkúp: fehér vagy sárgásfehér színű, jellegzetes szagú, egynemű, sima, repedés nélküli, öntéssel készült torpedó alakú kúp.

Csomagolás: 2×5 db kúp nyomtatott alumínium fóliacsomagolásban és dobozban.

A készítményhez kapcsolódó további kérdéseivel forduljon a forgalomba hozatali engedély jogosultjához
A forgalomba hozatali engedély jogosultja és a gyártó

